**DE LA CRISI A LA RECUPERACIÓ ECONÒMICA**

La irrupció de la crisi en l’economia ha posat en evidència les febleses, tant del nostre model de creixement econòmic, com del model productiu i de serveis.

La crisi s’ha encarregat de provar que l’estructura econòmica que té un país és important, no només per explicar el seu nivell de renda, sinó també a l’hora de fer patent la seva capacitat de resistència davant dels canvis de conjuntura econòmica.

La UGT de Catalunya rebutja rotundament la política d'austeritat entesa només com a retallada de drets de les persones, perquè està demostrat que aquesta política no serveix per recuperar l'economia, sinó per enfonsar-la cada dia més amb el consegüent impacte negatiu en l'economia real de les persones.

Conscients d’aquesta realitat, la UGT de Catalunya considera necessari posar èmfasi en diversos aspectes que considerem claus per tornar a la senda de la recuperació:

**1. Potenciar la indústria**

Catalunya necessita de manera imperiosa establir polítiques adequades per recuperar i potenciar la indústria, si vol sortir de la crisi ben posicionada davant la resta d'economies, perquè està demostrat que els models econòmics basats en la producció industrial de béns d’alt valor afegit, susceptibles d’exportar, han resistit molt millor la crisi que els models que, com el nostre, s’han basat en l’especulació i el creixement fàcil.

Per tal de corregir això, la UGT de Catalunya considera imprescindible engegar polítiques per recuperar i potenciar la indústria i reactivar l'economia, les quals passen per fer una aposta clara per a:

**La inversió pública i privada en recerca, desenvolupament i innovació i infraestructures**. El futur de Catalunya s'ha de basar en el coneixement, el desenvolupament i la innovació. I amb unes infraestructures al servei de l’economia productiva, per això és imprescindible que tant el govern central com el de la Generalitat, iniciïn de forma urgent la construcció del corredor mediterrani com a infraestructura indispensable per potenciar el teixit productiu del país.

**La internacionalització de les empreses**. És evident que la gran majoria de les petites empreses per separat no compten ni amb els recursos ni amb la producció suficient per a un plantejament internacional consistent; han d'unir esforços per abordar amb eficàcia els processos de recerca, desenvolupament i innovació, i la captació dels recursos financers necessaris.

**Crear mecanismes àgils que facilitin l'accés de les empreses al crèdit**. És impossible aconseguir una indústria moderna, exportadora i competitiva si no es facilita de manera urgent a les empreses l'accés al crèdit en condicions raonables.

**Establir una formació professional de qualitat**. Com a element clau a l'hora de transformar el model productiu actual cap a un altre de més innovador i generador de productes d'alt valor afegit, un nou model en què la innovació, la recerca i el desenvolupament formin part de la cultura industrial del futur.

La UGT de Catalunya rebutja les retallades en la despesa en educació i formació perquè creiem que són funcions rellevants per al creixement econòmic. Així mateix, fa una crida al govern de la Generalitat perquè posi totes les mesures al seu abast per evitar l'èxode a altres països de persones ben formades i que suposen la garantia de creixement present i futur i perquè es potenciï la transferència de coneixement des de les universitats a les empreses, i posar a l’abast de la ciutadania una formació professional i universitària de qualitat, adequada a les necessitats d’un sistema productiu al servei de les persones i del progrés social i econòmic.

El Congrés dóna suport a la plataforma Més Indústria, de la qual la UGT de Catalunya forma una part molt important. Aquesta plataforma representa un avanç en el consens entre algunes de les més importants entitats catalanes que tenen un protagonisme indubtable en la indústria, com són les universitats de Catalunya, els col·legis professionals d'enginyers industrials i tècnics industrials i el d'economistes, les patronals Foment i Cepime, i la UGT i CCOO de Catalunya, un consens enfocat a fer de la indústria l'eix impulsor que ens permeti transformar el model productiu.

**2. Potenciar els serveis**

Els serveis, en el desenvolupament econòmic de Catalunya tenen un pes indubtable en l'economia del país.

**Serveis públics**

D'una banda els serveis públics, tan injuriats per alguns defensors a ultrança de la gestió privada, són claus per aconseguir un funcionament harmònic del país mitjançant el desenvolupament de tres aspectes molt importants: 1) aconseguir una prestació eficient dels béns i serveis que les persones necessiten per satisfer les seves necessitats; 2) contribuir a una distribució equitativa de la
renda i de la riquesa; i 3) col·laborar a aconseguir un camí de creixement estable de l'economia. Per això, per a la UGT de Catalunya són incompatibles les polítiques de retallades en els serveis públics amb el creixement econòmic, atès que aquesta política posa en risc el mateix creixement i la cohesió social necessària per aconseguir-ho.

**Serveis a les empreses i a les persones**

Uns serveis moderns no poden recolzar-se en llocs de treball de baixa qualitat en què la temporalitat i la inestabilitat siguin trets característics de la majoria dels llocs de treball generats, especialment en l'hostaleria i el comerç. El petit comerç ha vist com anava perdent presència i llocs de treball a causa de la implantació de les grans superfícies comercials. Per a la UGT de Catalunya és **molt important el manteniment del petit comerç**, atès que és un element de cohesió i ancoratge social a les nostres ciutats i pobles i perquè és un factor regulador de les condicions laborals, ja que posa fre a les desregularitzacions dels horaris, dels salaris, i en definitiva, a l’empitjorament de les condicions laborals i personals dels treballadors i treballadores del sector.

**El turisme té un paper central** dins de l'activitat econòmica de Catalunya. Necessita dignificar el treball de les persones que presten servei en les seves diferents àrees i una modernització i una planificació adequada que eviti la massificació, el servei deficient i els alts preus que són la causa del deteriorament progressiu d'alguns espais turístics. És imprescindible una aposta del Govern de la Generalitat per invertir en formació específica del sector per fer possible un turisme de qualitat i sostenible i continuar essent el referent mundial i un element clau per la recuperació econòmica del nostre país.

Pel que fa als **serveis financers,** rebutgem que el sanejament i la consolidació que necessiten les entitats financeres es faci amb diners públics, i menys si es prenen dels recursos que necessiten les persones per tenir serveis públics de qualitat. Els recursos públics i l'economia en general han d'estar al servei de les persones en primer lloc, i de l'economia productiva, no de les entitats financeres.

El sistema productiu requereix uns **transports moderns i dinàmics** que facilitin l'intercanvi de béns i productes entre els centres de producció i els mercats de consum. Per això, calen serveis de transport eficients, sostenibles des del punt de vista mediambiental i útils per millorar la competitivitat de la nostra economia i cohesionar el territori. Partint d'aquestes premisses, la UGT de Catalunya reclama unes xarxes de transport que facilitin tant la mobilitat de les persones com l'intercanvi de mercaderies de manera ràpida i segura.

**L'externalització d'activitats** que ha tingut lloc en els diferents sectors industrials i empresarials en general ha provocat l'aparició d'empreses de serveis que han desenvolupat aquests processos productius fora de les instal·lacions de l'empresa principal. Aquesta realitat econòmica provoca sovint l’empitjorament de les condicions laborals de les persones que treballen en aquestes empreses. Per això, la UGT de Catalunya ha de promoure actuacions concretes per organitzar i defensar els drets d'aquestes persones.

**Per una nova política de reactivació econòmica**

Des de la UGT de Catalunya apostem i instem als governs català i espanyol que facin un gir en les politiques econòmiques i laborals. Només sortirem de la crisi amb polítiques de reactivació econòmica i no d’austeritat i retallades.

Aquestes noves polítiques han de començar, en primer lloc, per la derogació de la reforma laboral i la Llei d’estabilitat pressupostària, entre d’altres. I cal l’aposta per unes polítiques de suport als sectors tractors de l’economia catalana, com són la indústria, el turisme, les exportacions i la recerca, entre d’altres.

Així mateix, cal revisar i canviar d’orientació, tant les polítiques d’ocupació, com les de formació professional, garantint al mateix temps la cobertura social per a totes les persones aturades.

Per tant, cal crear un binomi de suport a les empreses i a les persones; per un costat, de politiques de reactivació econòmica i de liquiditat de suport a les empreses i sectors estratègics, i per l‘altre, unes politiques d’ocupació, formació i serveis socials de suport a les persones. Només així sortirem d’aquesta crisi econòmica.